Вероника Долина
Стихове за малката любов

Превод от руски: Иван Груев, —

chitanka.info

На малката любов ръцете й са нежни,

ръцете й са малки, очите — теменужни.

Душата й лети в пространствата безбрежни

и земни гласове съвсем не са й нужни.

Безценните ти сили не взема тя с измама.

Затворила очи, затворила уста.

Живее себе си — таз твоя глухоняма.

Във свята глухота. Във свята немота.

У малката любов ласкателства и завист

не ще открие никой — защо ли й са те?

Тя всяка чест и съвест веднага ще остави.

Какво за съвестта ще знай едно дете?

Като вода във кладенец е чиста.

А ти като съдба я гледаш във захлас!

И нека си живее такава — като истина.

Поне за час да бъде. Поне за четвърт час!

Ни ярост, нито мъка от нея ще остане.

Вода, попила в пясък, звезда, блестяла час.

У малката любов — две малки нежни длани,

очите й огромни и тъжния й глас.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.